नीरज जैन की कहानी- नई राह
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Neeraj Jain - Nai Raah
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
फिर शर्बरी बोली ‘कालिंदी दीदी ने हमेशा सभी के सुख-दुख में साथ दिया, अब उनकी उदासी दूर करना हमारा भी फर्ज है।’
चारों ने मौन स्वीकृति दी और कालिंदी के घर पहुंच गई।
पहुंचते ही विशी बोली, ‘क्या दीदी आजकल तो ज्यादा दिखते ही नही हो, तबियत वगैरह सब ठीक है?’
कालिंदी- ‘हां हां सब बढ़िया है ।’
पाखी- ‘आपकी जॉब कैसी चल रही है ?’
कालिंदी: ‘बहुत अच्छी, अभी प्रमोशन मिला है।’
अब तक चारों ये समझ चुके थे कि मामला कुछ निजी ही है।
फिर शर्बरी कालिंदी के पास जाकर बैठ गई, और पूछा, ‘फिर क्या हुआ दीदी, इतनी उदास क्यों हो?’
कालिंदी जैसे किसी स्पर्श का ही इंतजार कर रही थी, उसकी आंखों से आंसू टपक पड़े। फिर गहरी सांस भरकर बोली, ‘मेरी शादी 7 साल पहले हुई थी, पर अपने पति के गुस्से और लगातार बढ़ते मतभेदों के चलते पिछले 5 साल से उनसे अलग रहने लग गई। अपने पुराने जीवन को भुला कर यहां नए तरीके से जीवन कि शुरुआत की। पर 1 महीने पहले एक कॉन्फ्रेंस में अचानक वो फिर मेरे सामने आ गए। उन्होंने कहा कि फिर से मेरे साथ ही रहना चाहते है। मैं भी उन्हें बहुत चाहती हूं। पर फिर से उस विवादों भरे जीवन में नही जाना चाहती। क्या करूं कुछ समझ नहीं आ रहा।’
कुछ पलों के सन्नाटे के बाद शर्बरी ने कहा, ‘दीदी जीवन हमेशा हमें एक मौका देता है, नई शुरुआत करने का। शायद वो पहले जैसे न रहे हों। और फिर इस तरह का एकांकी जीवन तो कभी भी फिर से शुरू कर सकते हैं।’
शर्बरी की इस बात ने जैसे कालिंदी को एक राह दिखाई, और उनके चेहरे पर मुस्कान आ गई।